אי הג'ונגל

אי הג'ונגל (אנגלית: Jungle Island) הוא פארק שעשועים באי ווטסון (Watson Island) שבשטח מיאמי. בפארק כ-1,100 עופות טרופיים, טיגריסים, תנינים, נחשים, קנגורויים, קופים ודגים, וכ-2,000 צמחים ופרחים. שטחו הוא כ-348 דונמים.
סימן ההיכר של המקום הוא המפרשים מעל "תיאטרון הג'ונגל" שבו המבקרים נפגשים עם חיות בר נדירות ובסיכון הכחדה כפי שמוצגות על ידי T.I.G.E.R.S (ראשי תבות של The Institute of Greatly Endangered and Rare Species שבתרגום חופשי פירושו "המכון למינים נדירים מאוד ובסיכון הכחדה גדול" השוכן בסמיכות למקום).

היסטוריה

האתר הוקם בשם "ג'ונגל וגני התוכי" (Parrot Jungle and Gardens) ב-20 בדצמבר 1936 על פני 81 דונמים בסמיכות לכפר פַּיְנְקְרֶסְט (Pinecrest) מדרום מיאמי, והיה מוקד המשיכה התיירותי הראשון באזור, ומקימיו היו פרנץ ולואיס שֶׁר (Franz & Louise Scherr) שבאו מאוסטרליה ב-1911. הוא כלל כפי שמו גם גנים מרהיבים עם עצים ופרחים ייחודיים ומגוונים. הרעיון שעמד מאחורי הקמת המקום, כמו בג'ונגל הקופים, הוא שהציפורים יהיו חופשיים ובני האדם יהיו כלואים, והמבקרים במקום עברו במנהרות כלובים וצפו בתוכים החופשיים. ביום הקמת הפארק הגיעו כ-100 מבקרים ששילמו 25 סנטים והקשיבו לפרנץ שר שהסביר על הציפורים, העצים והפרחים באתר.
פרנץ שכר את שטח "אדמת הערסל" ב-25$ לשנה והחל לפתח את המקום. שביל טבעי פתוח נחפר דרך סלע אלמוגים ואדמת הערסל בלי לפגוע בצמחייה. בעלי החיים הראשונים היו 25 עופות מקבוצת תוכים הנקראת באנגלית "מאקו" (Macaw) .‏
ב-17 בדצמבר 2002 הכפר קנה את השטח במטרה לפתחו כ"גני פַּיְנְקְרֶסְט", ובעקבות זאת האתר הועבר ב-8 במרץ 2003 לאי ווטסון ונפתח מחדש ב-28 ביוני. הוא הורחב ושופץ ושמו שונה ל"אי ג'ונגל התוכים" (Parrot Jungle Island) כשהמקום המקורי הוא כיום "גני פיינקרסט" (Pinecrest Gardens). מפני ששמו גרם לכך שתיירים חשבו שבמקום ישנם רק תוכים, כאשר חיים בו בעלי חיים רבים ומגוונים, שוב שונה שמו ל"אי הג'ונגל" שהפך לשם הרשמי ב-28 ביוני 2007.

בעלי החיים

במקום נשמרים מינים בסיכון הכחדה ונדירים כמו ארה צהובת-חזה עגור אדום-ראש, "קזואר  מצוי", פינגווין שחור-רגל, שבמצב פגיע, קוניור שמש (Aratinga solstitialis), ארת ענק יקינתונית,  טיגריס בנגלי (כולל טיגריסים לבקניים) והקופים שימפנזה וסיאמנג שבסכנת הכחדה ו"ארה כחולת-גרון" (שמאותו שבט ותת-משפחתה של תוכים מהסוג Amazona (ראו הערה 12)) שבסכנת הכחדה חמורה, וכן הלייגר הנדיר שיכול לחיות רק בשבי.

ב"אי הג'ונגל" חיים גם קופים מהסוג אורנגאוטן שבו שני מינים כש"אורנגאוטן בורנאי" (Pongo pygmaeus) בסכנת הכחדה ו"אורנגאוטן סומטרי" ('Pongo abelii) בסכנת הכחדה חמורה, וישנם מיני למורים בדרגות סיכון הכחדה שונות, כשמינים אחרים ללא סיכון.
חוץ מהם נמצאים כאן גם העופות "קקדו שחור", "תרנגול משי", התוכי אקלקטוס (Eclectus roratus)‏, תוכים מתת-משפחת לורים שבמשפחת "תוכיים", "ארה ארגמנית", "אמזונה צהובת-עורף" (Amazona auropalliata) ו-Amazona farinosa בסוג אמזונה שבמשפחת תוכיים, מין האקלקטוס Eclectus roratus המכונה "תוכי אציל", נשרון מלכותי, קונדור האנדים שקרוב לסיכון (Sarcoramphus papa), "שקיטן מצוי", אוח וירג'יניה ואמו;
יונקים כמו קנגורו אדום, "עז גמדית אפריקנית" (זן של "עז גמדית" שהיא גזע של עז הבית), זבו, למה מצויה, בבון מצרים, ממשפחת גיבוניים, קפוצ'ין לבן ראש, שימפנזה, קופי סנאי, קופים מהסוג קוף עכביש, גזע של חזיר  הבית הנקרא באנגלית Pot-Bellied Pig ובואש מפוספס;

הזוחלים "תנין אמריקני", אליגטור אמריקני כולל פרט לבקן המכונה "קוקו האליגטור הלבקן" (Coco the Albino Alligator), נחשי קוברה, עכסנים, Lampropeltis triangulum campbelli שהוא תת-מין של "זעמן אלמוגי" פיתון בורמזי, הלודרמה מרירית, זיקית פנתר (Furcifer pardalis) ממשפחת זיקיתיים, איגואנה ירוקה, חומט זנב-קוף (Corucia zebrata) ממשפחת חומטיים;

והדגים קוי, Ictalurus punctatus ממשפחת Ictaluridae בסדרת Siluriformes הנקראת באנגלית "דג חתול" (Catfish), דג תנין (Lepisosteus platyrhincus) במשפחת דגי תנין מסדרת זאבי מים משוריינים, ודגי פאקו (Pacu) שהם קבוצה בתת-משפחת Serrasalminae ממשפחת חריתיים (Characidae) וקרוביהם של דגי הפיראנה.
אחד המיצגים הבולטים ביותר במקום הוא לייגר (בין כלאיים של טיגריסית ואריה) הנקרא "הרקולס" שמשקלו 410 ק"ג בקירוב ומתנשא לגובה של כ-3.35 מטרים.
הזוחל המפורסם ביותר היה "האנק הקרוֹקוֹסוֹרוּס" (Hank the Crocosaurus), תנין שהובא מתאילנד באורך כ-6.1 מטרים ובמשקל 909-907 ק"ג ונמצא מת בקרקעית הבריכה שבה חי ב-8 באוגוסט 2009 בגיל 47.

צמחים

בין מיני הצמחייה הגדלה ב"אי הג'ונגל" ניתן למצוא את קיגליה מנוצה (Kigelia africana או Kigelia pinnata) ממשפחת ביגנוניים שכינויו העממי הוא "עץ הנקניקים", טיתוניה שונת-עלים (Tithonia diversifolia) ממשפחת המורכבים, "פיקוס קדוש" (Ficus religiosa), בוגנוויליה בגוון אדום, דקל הקוקוס, צמחים מסדרת ציקסינים, "דלעת הבקבוק" או "קרא" (Lagenaria siceraria), משפחת ברומליים, בננה, קודן מגוון (Codiaeum variegatum) ממשפחת חלבלוביים, פיקוס בנגלי, קרן אייל הדורה (Platycerium superbum) ממשפחת רב-רגליים (Polypodiaceae) שהיא משפחת שרכים טרופית והמין Cordia lutea בסוג "גופנן" שבמשפחת זיפניים.